Turu-Uuringute uuringujuhi Iivi Riivits-Arkonsuo sõnul on soomlaste seas tuntud valdavalt kaks Eesti õllemarki, milleks on A. Le Coq ja Saku. "Kaks õllebrändi eristuvad vaid selle poolest, et Saku on vanemate ja konservatiivsemate soomlaste poolt eelistatud, A. Le Coq'i peavad maitselt paremaks ning ostavad meelsamini aga nooremad soomlased," ütles Riivits-Arkonsuo. Ta lisas, et vanuses 18 - 30 aastat peavad rohkem kui pooled (53%) Eestit külastavad soome laevareisijad A. Le Coq'i maitselt  paremaks. Saku õlle maitse on eelistatum eeskätt üle 55 aastaste soomlaste seas (54%). "Samuti ostavad A. Le Coq'i Soomes nooremad ning Sakut pigem vanemad inimesed," lisas Riivits-Arkonsuo.  A. Le Coq'i juhi Tarmo Noobi hinnangul kinnitab Turu-Uuringute saadud tulemus üheselt Eesti õlle müüginumbrite kasvu Soomes ja seda, et soomlane ei joo Eesti õlut ainult Eestis vaid ta ostab seda ka Soomes. Samuti on tema sõnul tervitatav, et ka A. Le Coq on jõudnud põhjanaabrite eelistatud õllede hulka. "Kui  mõned aastad tagasi teati Eesti õllena üldjuhul vaid Saku õlut, siis nüüdseks kinnitab üle mere tugevalt kanda ka A. Le Coq'i õlu," on Noop rahul.